David Beckham

Barndommen

Beckham ble født i Leytonstone i øst-London, som sønn av Ted Beckham (kjøkkenfornyer) og Sandra West (frisør). Hans bestefar var jødisk, og han har senere snakket om hvilken innflytelse denne religionen har hatt på ham, men det er ikke kjent at Beckham har praktisert noen religion. Bestefaren hadde, som mange andre med jødisk bakgrunn, sympatier for Tottenham Hotspur. Men foreldrene hans var fanatiske Manchester United-supportere, og reiste regelmessig til Old Trafford og lagets bortekamper. Beckham var en talentfull terrengløper som barn, og ble kretsmester i Essex i sin aldersgruppe flere ganger. Han arvet foreldrenes interesse for Manchester United, og hans store kjærlighet ble fotball. Han deltok på Bobby Charltons fotballskole i Manchester da han var ti år gammel, men hadde tannpine og hjemlengsel og klarte ikke å hevde seg. Året etter reiste han tilbake og ble kåret til den beste spilleren, blant mange hundre andre ungdommer. Selve finalen foregikk på Old Trafford foran over 40 000 tilskuere før en kamp mot Tottenham. Som premie vant han en tur til Barcelona for å delta på en internasjonal talentleir. Han bodde ved Nou Camp, og møtte manager Terry Venables, samt angriperne Gary Lineker og Mark Hughes. Turen ble for Beckhams del preget av stor hjemlengsel, og han ringte hjem til moren sin flere ganger om dagen.
Han prøvespilte også for sin lokale klubb Leyton Orient, og deltok på Tottenham Hotspurs «School of Excellence» i flere år. Terry Venables hadde fått sparken i Barcelona og var ny Tottenham-manager. Han tilbød Beckham skoleguttkontrakt. Dette ville bety en reisetid på 15 minutter til treningsfeltet. Men en kveld ringte Alex Ferguson hjem til hans far og også han ville tilby en skoleguttkontrakt, som betød at han skulle trene med United så ofte han kunne i feriene, og etterhvert få en lærlingkontrakt. Beckham signerte denne kontrakten på sin 13-årsdag 2. mai 1988. Kontrakten hadde varighet på 2 x 2 år, og man skulle deretter skrive ny kontrakt på to år hvis begge parter var fornøyd. Grunnen var at det var forbudt å skrive intensjonsavtaler for proffkontrakter så tidlig. Da kontrakten skulle signeres dro Ferguson frem fyllepennen han hadde fått flere år tidligere av den unge David Beckham. Selve forhandlingene og kontraktssigneringen tok ca. ett minutt ifølge Beckham selv.
De første to årene valgte han å fullføre skolen i London, og i mellomtiden spilte han fortsatt for sitt lokale lag, Ridgeway Rovers (som senere skiftet navn til Brimsdown). Men hver gang Uniteds A-lag spilte i London ble David og hans foreldre invitert til middag og kamp. Etterpå hjalp han til å rydde garderoben. Alex Ferguson fikk ham til å føle seg som en del av United-familien.
Neste kontrakt som knyttet ham til United som ungdomsspiller og læregutt ble signert 8. juli 1991. Da var David Beckham blitt en del av Manchester Uniteds berømte juniorlag av 1992-årgangen. Dette var et lag som stort sett bestod av førsteårsjuniorer, og de vant FA Youth-cup i 1992. Der spilte han på lag med Nicky Butt, Gary Neville, Chris Casper, Kevin Pilkington, Simon Davies, Keith Gillespie, Robbie Savage, Ryan Giggs og Phil Neville. Dette regnes som et av de mest talentfulle juniorlagene gjennom tidene, og ble trent av Eric Harrison. Finalen i FA Youth-cup spilles over to kamper, og er meget prestisjefylt. Beckham scoret i den andre kampen mot Crystal Palace, foran over 32 000 tilskuere på Old Trafford. Det hadde lenge gått rykter om at dette juniorlaget hadde store ting på gang. Ferguson uttalte flere ganger at han trodde 7-8 spillere kunne nå A-laget, noe som aldri hadde skjedd tidligere. Sist gang United hadde vunnet FA Youth-cup var i 1964, med George Best på laget.

Real Madrid 2003-2007

17. juni 2003 signerte Beckham en fireårskontrakt med den spanske klubben Real Madrid, verdt opptil 300 millioner kroner.
Beckham scoret fem mål på sine første 16 kamper, men han fikk sammen med resten av Madrid-laget mye kritikk. Sommeren 2004 signerte to andre engelske spillere, Michael Owen og Jonathan Woodgate, kontrakter med Real Madrid. Ingen av dem fikk samme suksessen som Beckham, og Owen ble solgt til Newcastle United allerede etter én sesong. Hyppige managerskifter, pokaltørke og utenomsportslige oppslag i avisen preget de tre første sesongene hans. Våren 2006 satte Real Madrid ny rekord med fire sammenhengende sesonger uten å vinne noe. Beckham spilte stort sett fast på laget. Med like mange poeng som Barcelona vant Beckhams Real Madrid Primera Division sesongen 06-07 etter regelen for innbyrdes oppgjør.
Det første året Beckham var i Real Madrid økte salget av fotballtrøyer med 350%, og i løpet av karrieren ble det solgt trøyer for over en milliard pund.
I januar 2007 skrev Beckham under for den amerikanske fotballklubben LA Galaxy.

LA Galaxy

11. januar 2007 ble det bekreftet at David Beckham ville forlate Real Madrid for Los Angeles Galaxy etter endt 2007-sesong. Beckham fikk sin debut i LA Galaxy den 21. juli 2007 mot Chelsea under World Series of Soccer. Han fikk sin ligadebut den 9. august 2007 mot D.C. United.
 I den amerikanske ligaens vinterpause, fra januar til mars 2009, ble Beckham utleid til AC Milan.

AC Milan-lån

Beckham spilte sin første kamp for AC Milan i en vennskapskamp mot Hamburger SV 6. januar 2009, han ble byttet ut i pausen. Den store saken for media ble likevel at Victoria Beckham hadde vært på tribunen iført en veske til 800 000 kroner, som hun hadde fått i gave av Beckham til bursdagen. I ligadebuten 11. januar spilte Beckham fra start og gjorde en god figur i 2-2 kampen mot AS Roma. Den 8. mars 2009 ble det bekrekftet at låneperioden med Los Angeles Galaxy ble utvidet til 30. juni 2009 og at David Beckham ville returnere til AC Milan etter 2009-sesongen av MLS.
I november 2009 ble det bekreftet at Beckham skulle returnere til AC Milan, også denne gangen på lån. 6. januar 2010 returnerte han da Milan vant 5-2 mot Genoa. Han spilte 75 minutter av dette oppgjøret. 16. februar spilte Beckham mot Manchester United for første gang siden han forlot klubben i 2003. Denne gangen var det 16.-delsfinalen i UEFA Champions League. Han spilte 76 minutter av kampen på San Siro, som endte 2-3 til United. Beckham returnerte til Old Trafford i omkampen 10. mars, og ble byttet inn etter 64 minutter til stor applaus fra Manchester United-supporterne. Milan ble slått 4-0, og tapte til sammen 7-2. Etter kampen plukket Beckham opp et gult og grønt skjerf og applauderte til United-fansen. Dette ble sett på som en støtte til United-tilhengernes protestaksjon mot eier av klubben (Malcolm Glazer).
I Milans neste kamp, mot Chievo Verona, ble Beckham alvorlig skadet da han røk venstre achilles. Denne skaden ødela Beckhams sjanser til å få blitt med i Englands VM-tropp, han ble derfor med kun som en støttespiller.

PSG

Han signerte for Paris Saint-Germain i Frankrike i 30. januar 2013. Beckham spilte ti kamper for klubben før han la opp sommeren 2013. PSG solgte 400000 trøyer med Beckahms navn på, til en verdi av ca. 15 milloner britiske pund.

Landslagskarriere

I 1998 var Beckham blitt fast på landslaget, og var med i troppen til VM i Frankrike. I en kamp mot Argentina fikk han direkte rødt kort. Beckham lå på gresset løftet beinet på skrå mot Diego Simeone som filmet litt og lot som om Beckham sparket ham ned. Dagens gulkledde, danske Kim Milton Nielsen brukte ikke lang tid på å hente fram det røde kortet og vise det til Beckham, som måtte ta en tidlig dusj. David ble hatobjekt nummer én i alle bortekamper den påfølgende sesongen for Manchester United, men taklet det hele med bravur og var en viktig brikke i veien til «The Promised Land»; The Treble.
Etter Englands svake innsats i EM i 2000 fikk Kevin Keegan sparken som landslagssjef, og Beckham overtok vervet som kaptein. Hans første landskamp som kaptein var mot Italia, 15. november 2000, under vikartrener Peter Taylor, i påvente av at det skulle bli ansatt en ny engelsk landslagssjef. Beckhams lederegenskaper og innsats bidro sterkt til at England kvalifiserte seg til VM-sluttspillet i 2002, blant annet med en viktig scoring på overtid mot Hellas. Denne scoringen sørget egenhendig for at England kvalifiserte seg for VM på bekostning av Tyskland (som måtte spille playoff-kamp). I selve sluttspillet avanserte England til kvartfinalen, hvor Brasil ble for sterke. Han scoret ett mål i turneringen, på straffe i en 1-0 seier over Argentina. Etter fotball-VM 2006 ga Beckham frivillig fra seg kapteinsvervet.